ཕ་མ་སུ་ཡིན་ཡང་།རང་གི་བུ་ཕྲུག་ལ་མི་དགའ་མཁན་ཤིན་ཏུ་ཉུང་ཉུང་ཡིན་རྒྱུ་རེད།མཚམས་རེར་རང་གི་ཁ་ལ་བདག་བྱེད་མ་ཐུབ་པར་སྡིགས་དམོད་བྱས་པ་དེས།བྱིས་པའི་སེམས་ཁམས་ལ་རྨ་ཁ་ཆེན་པོ་བཟོ་བཞིན་འདུགགཏམ་ལ་མཚོན་ཆ་མེད་ན་ཡང་།མི་སྙིང་དུམ་བུ་གཏོང་བ་ཡིན་ཞེས་པ་ལྟར།སྡིགས་དམོད་ཀྱི་ཚིག་རྩུབ་པོ་གཅིག་གིས་བྱིས་པའི་སེམས་ཁམས་ལ་གནོད་འཚེ་ཆེན་པོ་བཟོ་བཞིན་པ་ནི་སློབ་གསོའི་ཞིབ་འཇུག་ལས་ར་སྤྲོད་བྱུང་གི་འདུགཕྱིར་དྲན་གྱི་ཀློང་ནས་ངས་ཀྱང་ཨ་ཕས་བཤད་པའི་ཚིག་གཅིག་དྲན་ཡོང་།ཚིག་དེས་ལོ་ངོ་མང་པོ་ཞིག་ལ་ང་རང་ཐེ་ཚོམ་གྱི་ཀློང་དུ་ཁྲིད་ཅིང་།གཞན་ལ་ཡིད་ཆེས་བྱེད་པ་ལས་རང་ལ་ཡིད་ཆེས་བྱེད་པའི་སྤོབས་པ་མེད་པར་བཏང་།ང་ནི་ཅུང་འདུག་མི་བཟོད་པའི་བྱིས་པ་རྒོད་པོ་ཅིག་ཡིན་ལ།ཉིན་ཞིག་ཨ་ཕའི་བཀོད་སྒྲིག་ལྟར་ལས་ཀ་མ་ལས་པར་ཕྱི་ལ་འཁྱམས་ནས་ཕྱི་དྲོའི་སྐབས་སུ་ཁྱིམ་དུ་ལོག་དུས།ཁོང་ཁྲོ་ཆེན་པོ་ལངས་ཡོད་པའི་ཨ་ཕ་ལགས་ནས་ང་ལ།ཁྱོད་ཀྱི་ཚུགས་ཀར་བལྟས་ན་ཅི་ཡང་སྒྲུབ་ཐུབ་མཁན་ཞིག་མ་རེད་ཅེས་བཤད་མྱོང་།དེ་དུས་སེམས་སྐྱོ་ནས་ངུ་འདོད་ཀྱང་ངུ་མི་ཕོད་ལ།ཤིན་ཏུ་ན་ཟུག་སྐྱེས་པའི་ཚོར་བ་དྲག་པོ་ཞིག་བྱུང་།མཚམས་རེར་སྡིགས་དམོད་དང་དམའ་འབེབས་ཀྱི་ཚིག་དེས་ནུས་པ་ཆེན་པོ་ཐོན་ནས།སློབ་སྦྱོང་དང་འཚོ་བའི་ཕྱོགས་ལ་ཤུགས་རྐྱེན་ཅི་རིགས་ཐེབས་ཀྱི་འདུགརིམ་བཞིན་དུས་ཚོད་ཕར་འདས་ནས་བསམ་ཤེས་ཆགས་པ་དང་།སློབ་སྦྱོང་བྱས་པ་བརྒྱུད་ནས་ད་གཟོད་དེ་དག་སེམས་ཁམས་རྒྱུན་ལྡན་ཅན་དང་།རང་ལ་ཡིད་ཆེས་བྱེད་ཆོག་པའི་ཉམས་སྣང་ཤར་བའི་དུས་ལ་ཐོན་གྱི་འདུག